Ɛzukoalɛdeɛ 12
Kɛ Ɔkɛyɛ Na Wɔabikye Nyamenle Ɛ?
1. Asoo Nyamenle tie nzɛlɛlɛ kɔsɔɔti?
Gyihova se menli ngakyile kɔsɔɔti ɛbikye ye wɔ asɔneyɛlɛ nu. (Edwɛndolɛ 65:2) Noko tɛ nzɛlɛlɛ kɔsɔɔti a ɔtie a. Kɛ neazo la, nrenya mɔɔ yɛ ɔ ye basabasa la asɔneyɛlɛ nwo adenle kola tua. (1 Pita 3:7) Bieko, mekɛ mɔɔ Yizilayɛma hɔle zo yɛle ɛtane la, Nyamenle andie bɛ asɔneyɛlɛ. Asɔneyɛlɛ le adenle kpole mɔɔ yɛnyia. Noko akee, saa ɛtanevolɛma nu bɛ nwo a Nyamenle tie bɛ asɔneyɛlɛ.
2. Kɛzi ɔwɔ kɛ yɛyɛ asɔne ɛ?
Asɔneyɛlɛ le yɛ ɛzonlenlɛ ne foa, yemɔti ɔwɔ kɛ yɛ Bɔvolɛ Gyihova angomekye a yɛsɛlɛ ye ɛkɛ debie a. (Mateyu 4:10; 6:9) Bieko, kɛmɔ yɛnli munli la ati, ɔwɔ kɛ yɛfa yɛ nzɛlɛlɛ yɛdua Gyisɛse anwo zo ɔluakɛ ɔdaye a ɔwule ɔkpɔdale yɛ ɛtane a. (Dwɔn 14:6) Gyihova ɛmkpondɛ kɛ yɛka edwɛkɛ mɔɔ yɛhwi yɛgua yɛ ti anu anzɛɛ yɛhɛlɛ la. Ɔkulo kɛ yɛfi yɛ ahonle nu yɛsɛlɛ.
Yɛ Bɔvolɛ ne kola tie asɔne mɔɔ yɛyɛ ye yɛ ti anu la bɔbɔ. (1 Samoɛle 1:12, 13) Ɔse yɛyɛ asɔne dahuu, wɔ alehyenlɛ ne mɔlebɛbo nee ye awieleɛ, aleɛlilɛ mekɛ, nee mekɛ mɔɔ yɛlɛyia ngyegyelɛ la.
3. Duzu ati a Keleseɛnema yia nu ɛ?
Ɔnla aze kɛ yɛbabikye Nyamenle ɔluakɛ yɛde menli mɔɔ ɛnlie Nyamenle ɛnli na bɛgolo ɛwɔkɛ mɔɔ yebɔ kɛ ɔbamaa anzondwolɛ ara azɛlɛ ye azo anwo la avinli. (2 Temɔte 3:1, 4; 2 Pita 3:3, 13) Yemɔti, ɔwɔ kɛ yɛ nee yɛ mediema diedima yia na yɛmaa yɛ nwo anwosesebɛ.
Saa yɛ nee menli mɔɔ kulo Nyamenle la bɔ nu yia a ɔboa ɔmaa yɛbikye Nyamenle. Ayia mɔɔ Gyihova Alasevolɛ yɛ la maa yɛnyia anwosesebɛ yɛfi diedi mɔɔ yɛ gɔnwo mɔ lɛ la anu.
4. Kɛ ɔkɛyɛ na wɔabikye Nyamenle ɛ?
Ɛbahola wɔabikye Gyihova ɔlua mɔɔ wɔzukoa wɔvi ye Edwɛkɛ ne anu mɔɔ ɛbadwenledwenle nwo la azo. Dwenledwenle gyima mɔɔ yeyɛ, ye adehilelɛ nee ye ɛwɔkɛ ne mɔ anwo. Asɔneyɛlɛ mɔɔ yɛfa yɛdwenledwenle ninyɛne nwo la maa yɛnyia anyezɔlɛ yɛmaa Nyamenle ɛlɔlɛ nee ye nrɛlɛbɛ ne.
Saa ɛbahola wɔabikye Nyamenle a, kyesɛ ɛfa ɛ nwo ɛto ɔ nwo zo na ɛnyia diedi wɔ ye nu. Noko diedi le kɛ debie mɔɔ ngoane wɔ nu, ɔhyia aleɛ. Ɔwɔ kɛ ɛmaa wɔ diedi ne aleɛ dahuu ɔlua mɔɔ wɔ diedi ne gyi zo mɔɔ ɛbahɔ zo wɔadwenledwenle nwo la azo.
5. Saa ɛbikye Nyamenle a, nvasoɛ boni a ɛbanyia a?
Gyihova dwenle bɛdabɛ mɔɔ bɛkulo ye la anwo. Ɔkola ɔbɔ bɛ nwo bane wɔ debie biala mɔɔ bahola azɛkye bɛ diedi nee bɛ dahuu ngoane anyelazo ne la anwo. (Edwɛndolɛ 91:1, 2, 7-10) Ɔbɔ yɛ kɔkɔ wɔ ninyɛne mɔɔ kola fa yɛ kpɔkɛdelɛ nee anyelielɛ to esiane nu la anwo. Gyihova kilehile yɛ asetɛnla adenle kpalɛ ne.
twi_Latn kbp_Latn twi_Latn bam_Latn twi_Latn twi_Latn twi_Latn ewe_Latn twi_Latn twi_Latn kbp_Latn twi_Latn twi_Latn twi_Latn twi_Latn